ـ "ئەمە زۆر گرنگە کە ئەم چالاکییانە لەبەر دەستی هەموو کەسدا بن و هەموو بەشی خۆیانی لێهەڵکرێنن. ئێمە بۆ هەموو چالاکییەک کراوەین بۆ نموونە وەرزش. ئەوەش فەرهەنگە و ئێمە هەوڵ دەدەین کە چالاکانە یارمەتیی بەهێزتربوونی بەرنامەکە بدەین."
"ئوومیۆ ٢٠١٤" دەیەوێ بە پێشکەشکردنی زیاتر لە هەشتا بەرنامە، سەد پرۆژە، ٢٠ کۆنفرانس و دەیان چالاکیی تر ئەوەندەی بۆی بکرێ ڕووبەرێکی زیاتر داگیر بکات و خەڵک ڕاکێشێ، بەتایبەت لەو حەوت شارە ئەورووپاییەی لەم گەڕە لەبەرچاوگیراوەدا سەردانیان دەکەن: کۆپنهاگن، وەرشۆوا، لەندەن، ئامستردام. پاریس، بارسێلۆنا و هامبورگ!
شاونا ئادامس دەڵێ "بەرنامەکە گەلێ سەرنجراکێشە بەڵام بێت و بخرێتە پێرسپێکتیڤێکی ئەورووپاییەوە، ئەوا ڕەنگە زۆر نەتوانێ خەڵک بەرەو خۆی ڕاکێشێ بەڵام وەرزەکان، سروشتی هەرێمی باکووری سوید و پێرسپێکتیڤی سامەکان. ئەوانە پێموابێ دەتوانن ئەم کارە بکەن و خەڵک بەرەو ئوومیۆ ڕاکێشن. ئەوەشی کرد ئەوا کەشەفێکی ڕەنگاوڕەنگ لە چالاکیی جۆراوجۆر و رووداوی فەرهەنگیی تایبەتیی ئەم وەرزانەی پێشکەش دەکرێ."
یەکێ لەم چالاکییانە ئەوەیە کە بە ڕێگەی جۆراوجۆرەوە فەرهەنگی سامەکان بەرزبکرێتەوە. ماری ـ ئان نوتتی سەرۆکی ئەنیستیتۆی هونەرە دەستییەکانی سامەکان دەڵێ پرۆژەی ئوومیۆ، پێتەختی فەرهەنگیی ٢٠١٤ دەیەوێ لەم پانتاییە کولتوورییانەدا فەرهەنگی زیندووی سامەکان لە پێشانگا دیاریکراوەکاندا بە شێوەیەکی بەرچاو و بەهێز و لە پێرسپێکتیڤێکی تەواودا نیشان بدات.
ماری ـ ئان نوتتی درێژە دەدا و دەڵێ "ئێمە ئەم شێوە مرۆڤانەیەی سامەکانی پێ ژیاون و ئەو زمانە ئاشکرایەی ناو هونەرە دەستییەکان نیشان دەدەین. لە ڕێی ئەم پێشانگایەوە دەمانەوێ شێوەژیانی گشتلایەنەی سامەکان بە تام و چێژی سروشتەوە بناسێنین. واتا بژی و بمرە، بێ ئەوەی هیچ شوێنپێیەک لە خۆی بەجێ بێڵیت!"
بەشێکی دیکەی پرۆژەکە، ناساندنی کولتووری خواردنی نەرێتیی سامەکانە. بیۆرن ئیلپێ گەڵالەی گشتیی بەرنامەی ناساندنی خواردنگەلی سامەکان لەم گەڕە درێژەدا دەگێڕێتەوە و بۆ نموونە باسی شرابی گازداری سامەکان دەکا کە لە شیلەی سپیدار ساز دەکرێ، یا خود گۆشتی وشککراوی بزنەکێوی، تووتڕکی جۆربەجۆری ناو دارستان و شتی تری بەچێژ. کاتێ هەواڵنێری ئێمە چاوی بە بیۆرن ئیلپێ کەوت، مێزێکی ڕازاوەی لە نموونەی ئەم خواردنانە ڕاخستبوو:
ـ "ئێمە دەمانەوێ بەم جۆرە مافی گشتیی خەڵکی سوید بە کەڵکوەرگرتن لە سروشت بناسێنین. ئەوەی گشت کەس دەتوانێ بچێتە ناو دارستانەکان و میوەی دار لێکاتەوە و بیخوا. ئێمە دەمانەوێ کار لەگەڵ هەستەکانمان بکەین. ئەمەیان کەیکێکە لە جۆرێک بەڵاڵووکی دارستان دروستکراوە، ئەمە کەیکی بەڵاڵووکی مۆرە و ئەمەش دێسەری تێمێشکی زەردە. ئەم شتانەمان لەسەر مێزێکی درێز چنیوە و بەمجۆرە دەمانەوێ هەستی چوونە ناو دارستان و میوەچنی لە ناوەڕاستی باژارە ئەورووپاییەکاندا بڵاوکەینەوە."
پرۆژەی ئوومیۆ پێتەختی کولتووریی ساڵی ٢٠١٤ لە ڕۆژی ٣١ی جەنیڤەریی ساڵی داهاتوو لە ڕێورەسمێکی سێ ڕۆژەدا لەم شارە بکرێتەوە و دواتریش چالاکییە لەبەرچاوگیراوەکانی خۆی لە شوێنەکانی تری هەڕێمی باکووری سوید دەست پێبکات.